b'\n_START_ARTICLE_\n\xc4\x8cagljevi\n_START_SECTION_\nOpis\n_START_PARAGRAPH_\n\xc4\x8cagljevi popunjavaju sli\xc4\x8dnu ekolo\xc5\xa1ku ni\xc5\xa1u kao i kojot (nekada zvan ameri\xc4\x8dki \xc4\x8dagalj) u Sjevernoj Americi; i jedni i drugi su svejedi, mogu loviti \xc5\xbeivotinje malene do srednje veli\xc4\x8dine, a i poznati su strvinari. Duge noge i pse\xc4\x87i zubi su dobro prilago\xc4\x91eni lovu na malene sisavce, ptice i gmazove. Velika stopala i spojene kosti noge omogu\xc4\x87avaju im da dulje vrijeme mogu tr\xc4\x8dati brzinom od 16 km/h. Najaktivniji su u zoru i nave\xc4\x8der.\n_START_SECTION_\nPona\xc5\xa1anje\n_START_PARAGRAPH_\n\xc4\x8cagljevi obrazuju monogamne parove i brane svoj teritorij od drugih parova. Agresivno ga brane i kasnije ozna\xc4\x8davaju mokra\xc4\x87om ili izmetom. Teritorij mo\xc5\xbee biti dovoljno velik i za mlade tog para, koji jo\xc5\xa1 uvijek nisu osnovali svoj teritorij. Ponekada se okupljaju u malene \xc4\x8dopore, naprimjer da jedu strvinu, ali obi\xc4\x8dno love sami ili u paru.\n_START_SECTION_\n\xc4\x8cagalj u Hrvatskoj\n_START_PARAGRAPH_\nU Hrvatskoj \xc5\xbeivi jedna podvrsta zlatnog \xc4\x8daglja, koji je rasprostranjen u ju\xc5\xbenim primorskim predjelima, osobito na poluotoku Pelje\xc5\xa1cu, gdje ga se \xc4\x8desto mo\xc5\xbee vidjeti u ranim jutarnjim satima kako se neometano \xc5\xa1eta vinogradima._NEWLINE_Ratna zbivanja i u\xc4\x8destale eksplozije tijekom Domovinskog rata vjerojatno su nagnale \xc4\x8cagljeve na prijelaz preko rijeka Save i Kupe, te ih se stoga danas sve vi\xc5\xa1e susre\xc4\x87e i nizinskim predjelima a osobito u Slavoniji. Ove divlje zvijeri nerijetko rade velike \xc5\xa1tete poljodjelcima, poglavito u zimskom razdoblju kada dolaze do samih naselja u potrazi za hranom. Ljudi ih \xc4\x8desto mijenjaju s lisicom, premda joj ne sli\xc4\x8de u tolikoj mjeri jer su osjetno ve\xc4\x87i i sivije su boje sli\xc4\x8dne vuku.'